钦定古今图书集成/明伦汇编/官常典/第748卷 > 杜邦举 费曾谋 魏令望 柴荐禋 杨一
## 钦定古今图书集成/明伦汇编/官常典/第748卷 > 杜邦举 费曾谋 魏令望 柴荐禋 杨一

鹏　、王化行　、姚文衡

按《明外史刘振之传》：“邦举，富平人。方与振之协守，而
许州被屠，众心大惧，有遁走者，邦举捕得，立斩之。城既陷，自成欲降之，邦举大骂曰：‘朝廷臣子，岂为贼用’？
自成抉其舌，邦举血喷之，仍大骂，遂遇害。开封属邑
多陷，殉难者有费曾谋、魏令望、柴荐禋、杨一鹏、王化
行、姚文衡之属。曾谋，铅山人，少师宏裔也。由乡举知”
通许，才四旬，贼猝至，曾谋召父老曰：“我死，若辈以城
降，可免屠戮。”北向再拜，抱印投井死。令望，字干野，武
乡人。举进士，授商丘知县，调太康。贼至，固守不下。贼
怒，攻破之，屠其城，令望阖门自焚。荐禋，江山人。由乡
举知洧川。城陷，大骂死。一鹏，河津人。天性孝友。崇祯
九年举于乡，为尉氏知县，甫数月，政声四起。城破，骂
贼死。化行知商水，城陷被杀。代者文衡。莅任数月，贼
复至，携印赴井死。